Nafarroako Parlamentuko Mahaiak, 2020ko urtarrilaren 7an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkezturiko galdera, Nafarroako enpresek azken 15 urteetan aitortutako enpresa-galeren guztizko kopuruari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko urtarrilaren 7an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko foru parlamentari Marisa de Simón Caballerok, Legebiltzarreko Erregelamenduaren 14.2 artikuluan ezarritakoaren babesean, honako galdera hau egin du, Nafarroako Gobernuak idatziz erantzun dezan:

Gauza ondo jakina da enpresek azken 15 urteetako ekitaldi ekonomikoetako galerak konpentsatzen ahal dituztela sozietateen gaineko zergan.

Galera-konpentsazio horiek enpresa handien zerga-saiheste kalkulaezina eragiten dute urtero, zeinaren bidez gure zerbitzu publikoen finantzaketa sendotzen ahalko baitzen zalantzarik gabe.

Horregatik guztiagatik, Nafarroako Gobernuko Ekonomia eta Ogasun Departamentuari galdetzen diogu ea guztira zenbat egiten duten Nafarroako enpresek azken 15 urteotan deklaratu dituzten enpresa-galerek.

Nafarroako Gobernuko Ekonomia eta Ogasun Departamentuari orobat galdetzen diogu ea guztira zenbat egiten duten Nafarroako enpresek sozietateen gaineko zergan azken 5 urteotan eginiko galeren konpentsazioek.

Iruñean, 2019ko abenduaren 17an

Foru parlamentaria: Marisa de Simón Caballero